Predkladacia správa

Výbor vlády  pre obnovu a rozvoj Vysokých Tatier uložil na svojom zasadnutí 13. 1. 2005 ministrovi pôdohospodárstva predložiť na rokovanie vlády návrh na úhradu nákladov súvisiacich so záchrannými a zabezpečovacími prácami pri odstraňovaní následkov veternej kalamity z 19. 11. 2004 na území SR. 

Materiál bol pripravený z podkladov jednotlivých rezortov tak, ako ich predložili Úradu vlády SR k príprave návrhu pre žiadosť na mobilizáciu prostriedkov z Fondu solidarity EÚ, ktorý predložil Úrad vlády SR na rokovanie vlády SR dňa 12. 1. 2005 s cieľom získať podporu z prostriedkov EÚ na obnovu lesov a poškodeného majetku veternou kalamitou z 19. 11. 2004. 

Materiál bol osobitne prerokovaný s Ministerstvom financií Slovenskej republiky, ktoré súhlasilo s predložením tohto materiálu na rokovanie vlády SR, ako aj so znením navrhovaného uznesenia. Z uvedeného dôvodu materiál nebol predmetom medzirezortného pripomienkového konania. 

Materiál má dopad na štátny rozpočet, pretože navrhuje riešiť úhradu nákladov na zabezpečovacie a záchranné práce pri odstraňovaní následkov veternej kalamity z l9. 11. 2004 na území SR z rezervy štátneho rozpočtu na riešenie vplyvov nových zákonných úprav, na živelné pohromy, ich prevenciu a iné vplyvy v sume približne 72 mil. Sk. 

	Finančné prostriedky, ktoré sú požadované na úhradu nákladov súvisiacich so záchrannými a zabezpečovacími prácami pri odstraňovaní následkov veternej kalamity z 19. 11. 2004 na území SR, sú napočítané nad rámec výnosov z predaného dreva. 

	Materiál nemá priamy dopad na obyvateľov, hospodárenie podnikateľskej sféry a iných právnických osôb, na životné prostredie a na zamestnanosť.